Κανονισμός (ΕΚ) αριθ. 2261/2002 της Επιτροπής

της 18ης Δεκεμβρίου 2002

για την έναρξη έρευνας σχετικά με τη φερόμενη καταστρατήγηση των μέτρων αντιντάμπινγκ που επιβλήθηκαν με τον κανονισμό (ΕΚ) αριθ. 408/2002 του Συμβουλίου στις εισαγωγές ορισμένων τύπων οξειδίου του ψευδαργύρου καταγωγής Λαϊκής Δημοκρατίας της Κίνας από τις εισαγωγές ορισμένων άλλων τύπων οξειδίου του ψευδαργύρου καταγωγής Λαϊκής Δημοκρατίας της Κίνας και από τις εισαγωγές ορισμένων τύπων οξειδίου του ψευδαργύρου που αποστέλλονται από το Βιετνάμ, και για την υποχρεωτική υπαγωγή των εν λόγω εισαγωγών σε καταγραφή

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), όπως τροποποιήθηκε τελευταία από τον κανονισμό (ΕΚ) αριθ. 1972/2002(2), και ιδίως το άρθρο 13 παράγραφος 3 και το άρθρο 14 παράγραφος 5,

Κατόπιν διαβουλεύσεων με τη συμβουλευτική επιτροπή,

Εκτιμώντας τα ακόλουθα:

Α. ΑΙΤΗΣΗ

(1) Η Επιτροπή έλαβε αίτηση, σύμφωνα με το άρθρο 13 παράγραφος 3 του κανονισμού (ΕΚ) αριθ. 384/96 (εφεξής "ο βασικός κανονισμός"), με την οποία καλείται να κινήσει έρευνα σχετικά με τη φερόμενη καταστρατήγηση των μέτρων αντιντάμπινγκ που επιβλήθηκαν στις εισαγωγές ορισμένων τύπων οξειδίου του ψευδαργύρου καταγωγής Λαϊκής Δημοκρατίας της Κίνας.

(2) Η αίτηση αυτή υποβλήθηκε στις 18 Νοεμβρίου 2002 από τη Eurometaux για λογαριασμό των παραγωγών που αντιπροσωπεύουν το μεγαλύτερο μέρος, δηλαδή πάνω από το 50 % της κοινοτικής παραγωγής ορισμένων τύπων οξειδίου του ψευδαργύρου.

Β. ΥΠΟ ΕΞΕΤΑΣΗ ΠΡΟΪΟΝ

(3) Το υπό εξέταση προϊόν είναι το οξείδιο του ψευδαργύρου (χημικός τύπος ZnO), βαθμού καθαρότητας τουλάχιστον 93 % οξειδίου του ψευδαργύρου, το οποίο μπορεί να καταταχθεί επί του παρόντος στον κωδικό ΣΟ ex 2817 00 00 (κωδικός Taric 2817 00 00 11 ). Ο κωδικός αυτός αναφέρεται μόνο για πληροφοριακούς σκοπούς.

Γ. ΙΣΧΥΟΝΤΑ ΜΕΤΡΑ

(4) Τα μέτρα που ισχύουν επί του παρόντος και αποτελούν αντικείμενο καταστρατήγησης κατά τους ισχυρισμούς συνίστανται στα μέτρα αντιντάμπινγκ που έχουν επιβληθεί με τον κανονισμό (ΕΚ) αριθ. 408/2002 του Συμβουλίου(3).

Δ. ΑΙΤΙΟΛΟΓΗΣΗ

(5) Η αίτηση περιέχει επαρκή εκ πρώτης όψεως στοιχεία, από τα οποία προκύπτει ότι τα μέτρα αντιντάμπινγκ που επιβλήθηκαν στις εισαγωγές ορισμένων τύπων οξειδίου του ψευδαργύρου καταγωγής Λαϊκής Δημοκρατίας της Κίνας καταστρατηγούνται με τη μεταφόρτωση ορισμένων από τα προϊόντα αυτά στο Βιετνάμ και με την ανάμειξη ορισμένων τύπων οξειδίου του ψευδαργύρου καταγωγής Λαϊκής Δημοκρατίας της Κίνας με άλλες ουσίες, όπως διοξείδιο του πυριτίου, πράγμα που μειώνει το βαθμό καθαρότητά τους κάτω από 93 % (εφεξής "προϊόντα αναμεμειγμένου οξειδίου του ψευδαργύρου"). Εφεξής, τα προϊόντα που εισάγονται με τις πρακτικές αυτές αναφέρονται ως "επίμαχα προϊόντα".

(6) Τα αποδεικτικά στοιχεία που υποβλήθηκαν είναι τα εξής:

Από την αίτηση προκύπτει ότι ο τρόπος διεξαγωγής των εμπορικών συναλλαγών έχει μεταβληθεί σημαντικά, δεδομένου ότι οι εισαγωγές των επίμαχων προϊόντων έχουν αυξηθεί αισθητά, ενώ οι εισαγωγές του υπό εξέταση προϊόντος καταγωγής Λαϊκής Δημοκρατίας της Κίνας έχουν μειωθεί. Η μεταβολή αυτή της διάρθρωσης του εμπορίου φαίνεται ότι οφείλεται στη μεταφόρτωση στο Βιετνάμ ορισμένων τύπων οξειδίου του ψευδαργύρου καταγωγής Λαϊκής Δημοκρατίας της Κίνας και στην ανάμειξη ορισμένων τύπων οξειδίου του ψευδαργύρου καταγωγής Λαϊκής Δημοκρατίας της Κίνας με άλλες ουσίες, πράγμα που τροποποιεί τη δασμολογική κατάταξή τους, παρά το γεγονός ότι τα βασικά φυσικά χαρακτηριστικά και οι χρήσεις του προϊόντος παραμένουν αμετάβλητα. Δεν υφίσταται ικανός αποχρών λόγος ή άλλη οικονομική δικαιολογία για τις πρακτικές αυτές πλην της επιβολής του δασμού.

(7) Επιπλέον, η αίτηση περιέχει επαρκή αποδεικτικά στοιχεία από τα οποία προκύπτει ότι οι επανορθωτικές συνέπειες των ισχυόντων μέτρων αντιντάμπινγκ για το υπό εξέταση προϊόν εξουδετερώνονται τόσο όσον αφορά την ποσότητα όσο και την τιμή. Σύμφωνα με τους ισχυρισμούς, σημαντικός όγκος των εισαγωγών του υπό εξέταση προϊόντος φαίνεται ότι έχει αντικαταστήσει τις εισαγωγές του υπό εξέταση προϊόντος καταγωγής Λαϊκής Δημοκρατίας της Κίνας. Επιπλέον, υπάρχουν επαρκή αποδεικτικά στοιχεία από τα οποία προκύπτει ότι οι τιμές των εισαγωγών των επίμαχων προϊόντων είναι χαμηλότερες από τη μη ζημιογόνο τιμή που είχε καθοριστεί στο πλαίσιο της έρευνας που οδήγησε στα ισχύοντα μέτρα.

(8) Τέλος, η αίτηση περιέχει επαρκή αποδεικτικά στοιχεία από τα οποία προκύπτει ότι τα επίμαχα προϊόντα αποτελούν αντικείμενο πρακτικής ντάμπινγκ σε σχέση με τις κανονικές αξίες που είχαν καθοριστεί στο παρελθόν για ορισμένους τύπους οξειδίου του ψευδαργύρου.

Ε. ΔΙΑΔΙΚΑΣΙΑ

(9) Βάσει των ανωτέρω, η Επιτροπή κατέληξε στο συμπέρασμα ότι υπάρχουν επαρκή αποδεικτικά στοιχεία που δικαιολογούν την έναρξη έρευνας, σύμφωνα με το άρθρο 13 του βασικού κανονισμού και, σύμφωνα με το άρθρο 14 παράγραφος 5 του βασικού κανονισμού, την υπαγωγή σε καταγραφή των εισαγωγών ορισμένων τύπων οξειδίου του ψευδαργύρου που αποστέλλονται από το Βιετνάμ, είτε δηλώνονται οι τύποι αυτοί ως καταγωγής Βιετνάμ είτε όχι, και των εισαγωγών των προϊόντων αναμεμειγμένου οξειδίου του ψευδαργύρου καταγωγής Λαϊκής Δημοκρατίας της Κίνας που υπάγονται στον κωδικό Taric 2817 00 00 19.

α) Ερωτηματολόγια

(10) Για να συγκεντρώσει τις πληροφορίες που θεωρεί απαραίτητες για την έρευνα, η Επιτροπή θα αποστείλει ερωτηματολόγια στους παραγωγούς-εξαγωγείς και στις ενώσεις τους στο Βιετνάμ, στους παραγωγούς-εξαγωγείς και στις ενώσεις τους στη Λαϊκή Δημοκρατία της Κίνας που κατονομάζονται στην αίτηση, στους εισαγωγείς και στις ενώσεις τους στην Κοινότητα που συνεργάσθηκαν στην έρευνα η οποία οδήγησε στην επιβολή των ισχυόντων μέτρων, καθώς και στις κινεζικές και βιετναμέζικες αρχές. Ενδεχομένως, μπορούν να ζητηθούν πληροφορίες και από τον κοινοτικό κλάδο παραγωγής.

(11) Εν πάση περιπτώσει, όλα τα ενδιαφερόμενα μέρη οφείλουν να επικοινωνήσουν με την Επιτροπή το συντομότερο δυνατό και το αργότερο έως την προθεσμία που καθορίζεται στο άρθρο 3 για να πληροφορηθούν εάν περιλαμβάνονται στην αίτηση, και για να ζητήσουν ενδεχομένως ερωτηματολόγιο εντός της προθεσμίας που καθορίζεται στο άρθρο 3 παράγραφος 1 του παρόντος κανονισμού, δεδομένου ότι η προθεσμία που καθορίζεται στο άρθρο 3 παράγραφος 2 του παρόντος κανονισμού ισχύει για όλα τα ενδιαφερόμενα μέρη.

(12) Οι αρχές της Λαϊκής Δημοκρατίας της Κίνας και του Βιετνάμ θα ενημερωθούν για την έναρξη της έρευνας και θα λάβουν αντίγραφο της αίτησης.

β) Συλλογή πληροφοριών και ακροάσεις

(13) Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους και να παράσχουν αποδεικτικά στοιχεία. Επιπλέον, η Επιτροπή μπορεί να παραχωρήσει ακρόαση στα ενδιαφερόμενα μέρη, εφόσον αυτά υποβάλλουν το σχετικό αίτημα γραπτώς και αποδείξουν ότι υπάρχουν ιδιαίτεροι λόγοι για τους οποίους πρέπει να γίνουν δεκτά σε ακρόαση.

γ) Απαλλαγή από την καταγραφή των εισαγωγών ή τα μέτρα

(14) Σύμφωνα με το άρθρο 13 παράγραφος 4 του βασικού κανονισμού, οι εισαγωγές του υπό εξέταση προϊόντος δεν υπόκεινται σε καταγραφή ή μέτρα εφόσον η εισαγωγή του συγκεκριμένου αυτού προϊόντος δεν αποτελεί καταστρατήγηση.

(15) Δεδομένου ότι η καταστρατήγηση σημειώνεται, κατά τους ισχυρισμούς, εκτός της Κοινότητας, η απαλλαγή των εισαγωγών από την καταγραφή ή τα μέτρα θα εξαρτηθεί εξ ολοκλήρου από τα συμπεράσματα για τους εξαγωγείς στο Βιετνάμ και τη Λαϊκή Δημοκρατία της Κίνας. Επομένως, οι εξαγωγείς που επιθυμούν να τύχουν απαλλαγής από την καταγραφή των εισαγωγών ή τα μέτρα, πρέπει να υποβάλουν αίτηση απαλλαγής και να αποστείλουν απάντηση στο ερωτηματολόγιο (ώστε να εξακριβωθεί ότι δεν καταστρατηγούν τους δασμούς αντιντάμπινγκ κατά την έννοια του άρθρου 13 παράγραφος 1 του βασικού κανονισμού) εντός της προθεσμίας που καθορίζεται στο άρθρο 3 παράγραφος 2 του παρόντος κανονισμού. Παρότι δεν μπορεί να χορηγηθεί απαλλαγή από την καταγραφή ή τα μέτρα αποκλειστικά με βάση τις πληροφορίες των εισαγωγέων, οι εισαγωγείς αυτοί μπορούν ακόμη να τύχουν απαλλαγής από την καταγραφή ή τα μέτρα στο βαθμό που οι εισαγωγές τους προέρχονται από εξαγωγείς στους οποίους έχει χορηγηθεί απαλλαγή.

ΣΤ. ΚΑΤΑΓΡΑΦΗ

(16) Σύμφωνα με το άρθρο 14 παράγραφος 5 του βασικού κανονισμού, οι εισαγωγές του υπό εξέταση προϊόντος υποβάλλονται σε καταγραφή ούτως ώστε να διασφαλιστεί ότι, σε περίπτωση που επιβεβαιωθεί η καταστρατήγηση, θα είναι δυνατή η με αναδρομική ισχύ είσπραξη των δασμών αντιντάμπινγκ, αρχής γενομένης από την ημερομηνία έναρξης της παρούσας έρευνας, για ορισμένους τύπους οξειδίου του ψευδαργύρου που αποστέλλονται από το Βιετνάμ και για ορισμένα προϊόντα αναμεμειγμένου οξειδίου του ψευδαργύρου καταγωγής Λαϊκής Δημοκρατίας της Κίνας.

Ζ. ΠΡΟΘΕΣΜΙΕΣ

(17) Για λόγους χρηστής διαχείρισης, είναι σκόπιμο να καθοριστούν προθεσμίες εντός των οποίων τα ενδιαφερόμενα μέρη μπορούν:

- να αναγγελθούν στην Επιτροπή, να υποβάλουν τις απόψεις τους γραπτώς και να απαντήσουν στο ερωτηματολόγιο ή να υποβάλουν άλλες πληροφορίες που θα ληφθούν υπόψη κατά την έρευνα,

- να ζητήσουν γραπτώς ακρόαση από την Επιτροπή.

(18) Εφιστάται η προσοχή στο γεγονός ότι η άσκηση των περισσότερων διαδικαστικών δικαιωμάτων που αναφέρονται στον βασικό κανονισμό εξαρτάται από το κατά πόσον το μέρος αναγγέλλεται εντός της προθεσμίας που αναφέρεται στο άρθρο 3 του παρόντος κανονισμού.

Η. ΑΡΝΗΣΗ ΣΥΝΕΡΓΑΣΙΑΣ

(19) Όταν ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά συμπεράσματα, είτε καταφατικά, είτε αποφατικά, με βάση τα διαθέσιμα αποδεικτικά στοιχεία, όπως προβλέπεται στο άρθρο 18 του βασικού κανονισμού. Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατό να χρησιμοποιηθούν τα διαθέσιμα πραγματικά στοιχεία,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κινείται έρευνα, σύμφωνα με το άρθρο 13 παράγραφος 3 του κανονισμού (ΕΚ) αριθ. 384/96, ώστε να καθοριστεί κατά πόσον οι εισαγωγές στην Κοινότητα ορισμένων τύπων οξειδίου του ψευδαργύρου (χημικός τύπος ZnO), βαθμού καθαρότητας τουλάχιστον 93 % οξειδίου του ψευδαργύρου, υπαγόμενα στον κωδικό ΣΟ code ex 2817 00 00, που αποστέλλονται από το Βιετνάμ και δηλώνονται ως ή μη καταγόμενα από τη χώρα αυτή, και οι εισαγωγές ορισμένων τύπων οξειδίου του ψευδαργύρου καταγωγής Λαϊκής Δημοκρατίας της Κίνας που αναμειγνύονται με άλλες ουσίες και υπάγονται στον κωδικό Taric 2817 00 00 19 καταστρατηγούν τα μέτρα που επιβλήθηκαν με τον κανονισμό (ΕΚ) αριθ. 408/2002.

Άρθρο 2

Καλούνται οι τελωνειακές αρχές, σύμφωνα με το άρθρο 13 παράγραφος 3 και το άρθρο 14 παράγραφος 5 του κανονισμού (ΕΚ) αριθ. 384/96, να λάβουν τα κατάλληλα μέτρα για την καταγραφή των εισαγωγών στην Κοινότητα που αναφέρονται στο άρθρο 1 του παρόντος κανονισμού.

Η καταγραφή λήγει εννέα μήνες μετά την ημερομηνία έναρξης της ισχύος του παρόντος κανονισμού.

Η Επιτροπή δύναται, με κανονισμό, να ζητήσει από τις τελωνειακές αρχές να σταματήσουν την καταγραφή όσον αφορά τις εισαγωγές στην Κοινότητα των προϊόντων που εξάγονται από τους εξαγωγείς για τους οποίους, μετά από αίτηση απαλλαγής από την καταγραφή, αποδεικνύεται ότι δεν έχουν καταστρατηγήσει τους δασμούς αντιντάμπινγκ.

Άρθρο 3

1. Τα ενδιαφερόμενα μέρη οφείλουν να ζητήσουν ερωτηματολόγιο από την Επιτροπή εντός 15 ημερών από τη δημοσίευση του παρόντος κανονισμού στην Επίσημη Εφημερίδα των Ευρωπαϊκών Κοινοτήτων.

2. Όλα τα ενδιαφερόμενα μέρη οφείλουν να αναγγελθούν, ερχόμενα σε επαφή με την Επιτροπή, να κοινοποιήσουν τις απόψεις τους γραπτώς και να απαντήσουν στο ερωτηματολόγιο ή να υποβάλουν τυχόν άλλες πληροφορίες, εντός 40 ημερών από την ημερομηνία δημοσίευσης του παρόντος κανονισμού στην Επίσημη Εφημερίδα των Ευρωπαϊκών Κοινοτήτων, εκτός αν προσδιορίζεται διαφορετικά, ώστε να μπορέσουν να ληφθούν υπόψη οι παρατηρήσεις τους κατά την έρευνα.

3. Τα ενδιαφερόμενα μέρη μπορούν επίσης να ζητήσουν, εντός της ιδίας προθεσμίας 40 ημερών, να γίνουν δεκτά σε ακρόαση από την Επιτροπή.

4. Οι πληροφορίες οι σχετικές με την συγκεκριμένη υπόθεση, οι αιτήσεις ακρόασης, οι αιτήσεις αποστολής ερωτηματολογίου καθώς και όλες οι αιτήσεις για την έγκριση πιστοποιητικών μη καταστρατήγησης πρέπει να υποβάλλονται γραπτώς στην ακόλουθη διεύθυνση (όχι σε ηλεκτρονική μορφή εκτός εάν υπάρχει σχετική πρόβλεψη), και να αναφέρουν το όνομα, τη διεύθυνση, τη διεύθυνση ηλεκτρονικού ταχυδρομείου, τον αριθμό τηλεφώνου, φαξ ή/και τέλεξ του ενδιαφερόμενου μέρους: European Commission Directorate General for Trade

Directorate B

Office: J-79, 5/16

B - 1049 Brussels Φαξ (32 2) 295 65 05 Τέλεξ COMEU B 21877

Άρθρο 4

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 18 Δεκεμβρίου 2002.

Για την Επιτροπή

Pascal Lamy

Μέλος της Επιτροπής

(1) ΕΕ L 56 της 6.3.1996, σ. 1.

(2) ΕΕ L 305 της 7.11.2002, σ. 1.

(3) ΕΕ L 62 της 5.3.2002, σ. 7.